KIRJALLINEN KYSYMYS E-2796/01 esittäjä(t): Carmen Fraga Estevez (PPE-DE) komissiolle. Spadare-laivaston muuntaminen valtavien lajien kalastukseen Välimerellä.



Virallinen lehti nro 093 E , 18/04/2002 s. 0195 - 0196



KIRJALLINEN KYSYMYS E-2796/01 esittäjä(t): Carmen Fraga Estevez (PPE-DE) komissiolle (9. lokakuuta 2001) Aihe: Spadare-laivaston muuntaminen valtavien lajien kalastukseen Välimerellä Yhteisön lainsäädännön soveltamista ajoverkkojen käyttöön vuonna 2002 koskevassa kertomuksessa toistetaan ne vaikeudet, joita joillakin jäsenvaltioilla erityisesti Välimeren alueella on määräysten noudattamisessa. On yllättävää, että kertomuksessa hyväksytään se, että 102 italialaisella spadare-aluksella ei ole aikomusta muuttaa toimintatapojaan ja käytännössä ne eivät tunnusta ajoverkkojen käytön kieltävää yhteisön lainsäädäntöä. Alueen ilmeisten valvontavaikeuksien ohella kertomuksessa mainitaan, että italialaisilla valvontaviranomaisilla ei ole riittävää teknistä tietämystä kalastuksesta eikä yhteisön tai kansallisen lainsäädännön tuntemusta. Lisäksi tarkastukset suoritetaan epävarman tuntuisesti. Tämän takia kysyn komissiolta seuraavaa: - Spadare-laivaston sopeutumisongelmista ja jäsenvaltion valvontatoimien puutteellisuuksista johtuen mihin toimenpiteisiin komissio aikoo ryhtyä pyydyssäännöksiä vastustavan 102 aluksen takia? - Aikooko komissio ryhtyä rankaisutoimenpiteisiin tätä laivastoa kohtaan, joka on täysin laiton ensi vuonna, mikäli sen toiminta ei muutu nopeasti? - Mihin Italian viranomaisia koskeviin toimiin on ryhdytty, jotta näihin säännönvastaisuuksiin voidaan puuttua mahdollisimman nopeasti? Franz Fischlerin komission puolesta antama vastaus (20. marraskuuta 2001) Spadare-ajoverkon käyttöön vuonna 2001 hyväksyttyjen alusten luettelon perusteella voidaan todeta, että kansallisesta spadare-ajoverkoista luopumissuunnitelmasta johtuva kalastusalusten määrän väheneminen jatkuu edelleen vuoden 2000 jälkeen. Tämän vuoksi toivotaankin, että Italian viranomaiset jatkavat toimiaan varmistaakseen, että spadare-ajoverkkojen käyttökielto toteutuu ajallaan. Jäsenvaltioiden vastuulla on toteuttaa toimenpiteet, joilla varmistetaan valvontavelvoitteiden täyttäminen kalatalousalalla sekä seuraamusten soveltaminen, jos rikkomisia havaitaan. Komissio ei voi toteuttaa suoraan kalastajia koskevia toimenpiteitä varmistaakseen tietyistä kalavarojen teknisistä säilyttämistoimenpiteistä annetun asetuksen (EY) N:o 894/97 muuttamisesta 8 päivänä kesäkuuta 1998 annetun neuvoston asetuksen (EY) N:o 1239/98(1) noudattamisen. Italian viranomaisia on pyydetty tiedottamaan komissiolle toimenpiteistä, joita on toteutettu asetuksen (EY) N:o 1239/98 noudattamisen varmistamiseksi. Ajoverkkokalastuksen valvonta maalla ja merellä on edelleen vuonna 2002 tärkeällä sijalla komission tarkastusohjelmassa, ja tarpeelliset toimet toteutetaan sen varmistamiseksi, että Italia panee laajasti vaeltavien lajien ajoverkkokalastuksen kieltävän yhteisön lainsäädännön riittävällä tavalla täytäntöön. Jos näin ei käy, kyseistä jäsenvaltiota vastaan aloitetaan käytettävissä olevat rikkomisesta johtuvat menettelyt. Tällä hetkellä Italiaa vastaan on jo käynnissä rikkomisesta johtuva menettely, joka koskee suurten ajoverkkojen käyttöä. (1) EYVL L 171, 17.6.1998.